**Szitakötő 66. szám**

**Kelemen Tamás: Teltház**

**Ráhangoló beszélgetés:**

**●** Egy széket helyezünk el a teremben a többiek székével szemben. Aki erre ráül, arról kell a többieknek állításokat mondani **jellemző tulajdonsága** alapján. (Csak óvatosan a kritikával, ne bántsunk meg senkit, de fő az őszinteség!)

A kérdés mindig ugyanúgy kezdődik: Mi lenne XY, ha…

… bútor lenne?

… élelmiszer lenne?

… közlekedési eszköz lenne?

… állat lenne?

… film lenne?

… könyv lenne?

***… növény lenne?***

**1. Milyen zenét szoktál hallgatni?** a, komolyzene? b, könnyűzene?

Kit „követsz”, milyen internetes oldalakon kedvenc előadóid közül?

**2. Tudsz-e kulisszatitkot kedvenc előadódról?**

(Ha a gyerekek nem ismerik a szót, használjanak szótárt!)

*kulisszatitok: csak a bennfentesek előtt ismeretes, a nyilvánosság előtt leplezett körülmény, tény.*

**3. Tudsz idézni/elénekelni kedvenc dalodból egy részletet? Miért fontos számodra?**

***4. Olvassuk el Kelemen Tamás: Teltház című művét a Szitakötő 41-41.oldalán!***

**a, Vonjunk párhuzamot a növények és az emberek világa között az olvasottak alapján kulcsszavak segítségével!**

kulcsszavak: rét, virágok, előre megváltott jegyek, teltház, sláger, sztár, menedzser, színfalak mögött

**b, Figyeljük meg a jellemeket! Mi a konfliktus alapja „Azálea” és Verbéna között?**

**c, Mit árul el „Azálea” névváltoztatása → Bogáncs Berci?**

**d, Olvassátok el még egyszer a „slágerek” szövegét! Milyen változást figyelhetünk meg ezek alapján is Bogáncs Bercit illetően?**

**e, Hogyan reagálnak a koncertezők Bogáncs Berci újfajta megnyilvánulására?**

**Összegzés: Milyen örökérvényű emberi értékekre hívja fel a figyelmet a történet? Mi a tanulság számodra a történetből! Fogalmazd meg!** (Légy őszinte magadhoz és másokhoz! Vállald fel magad önmagad és mások előtt! Légy önmagad! Kevesebb külcsín, több belbecs! ... )

**5. Milyen nyelvi elemekkel teszi még hatásosabbá a szöveget a szerző?**

pl.:

túlzás: „még magkorukban foglalták le helyüket”

nyelvi humor: virágtörténelem

„szeretsz vagy nem szeretsz” →Szeret, nem szeret?... virágszirmokkal jóslás

Azálea – Azahriah? (ha tovább gondoljuk) 😊

alliteráció: Bogáncs Berci

képszerűség: „Egyesek elhervadtak. Mások legyökereztek. Voltak, akik lekonyultak.”

**6. Érvelj! Te elmennél Bogáncs Berci koncertjére?**

Ha igen, miért?

Ha nem, miért?

**Lezáró beszélgetés:**

**● Most egy kis önjellemzés következik:**

Te milyennek tartod magad? (énkép)

Milyen szeretnél lenni? (én ideál)

Milyennek látnak a többiek? (szociális én)

**● Társaid már jellemeztek téged, te milyen virágnak képzeled önmagad? Miért?**

**● Találj ki alliteráló jelzőt a saját keresztnevedhez jellemző tulajdonságod alapján! Csak pozitívan!** (pl.: Olvasott Orsolya)